KTC วิ่ง 2% โบรกฯมองดีลซื้อ “กรุงไทยลิสซิ่ง” หนุนกำไรโต
KTC วิ่ง 2% โบรกฯมองดีลซื้อ “กรุงไทยลิสซิ่ง” หนุนกำไรโต
11 ก.พ. 2564

ผู้สื่อข่าวรายงานว่า ราคาหุ้น บริษัท บัตรกรุงไทย จำกัด (มหาชน) หรือ KTC ณ เวลา 69.75 บาท บวก 1.25 บาท หรือ 1.82% สูงสุดที่ระดับ 70.50 บาท ต่ำสุดที่ระดับ 69.25 บาท ด้วยมูลค่าการซื้อขาย 274.22 ล้านบาท

ด้านบทวิเคราะห์หลักทรัพย์ บล. แลนด์ แอนด์ เฮ้าส์ ระบุว่า จากกรณี KTC ประกาศเข้าซื้อหุ้นกรุงไทยลิสซิ่งจาก ธนาคารกรุงไทย จำกัด (มหาชน) หรือ KTB ซึ่งเป็นผู้ถือหุ้น 100% การเข้าทำรายการดังกล่าวจะทำให้ KTC เป็นผู้ถือในสัดส่วน 75.05% โดยได้ตกลงซื้อขายในราคา 7.92 บาท จากราคาพาร์ 10 บาท เป็นเงิน 594 ล้านบาท อาจจะมีการปรับราคาแต่ไม่เกิน 13.15 บาท
ทั้งนี้ มองการเข้าซื้อกรุงไทยลิสซิ่งน่าจะเป็นบวกกับ KTC แต่ไม่มากนัก ทั้งนี้ เชื่อว่า KTC มีเงินเพียงพอที่จะซื้อ บวกกับกรุงไทยลิสซิ่งยังมีผลกำไร อย่างไรก็ดี การเข้าซื้อสินทรัพย์ดังกล่าว คิดเป็นเพียง 3.8% ของสินทรัพย์ของ KTC และกำไรคิดเป็น 3.3% ของกำไร KTC ในปี 63 ซึ่งคาดว่าจะเข้ามาช่วยเพิ่มกำไรให้ KTC แต่ในสัดส่วนไม่มากนัก
ทั้งนี้ ราคาหุ้นปัจจุบันขึ้นมาสูงมาก และเกินราคาเป้าหมายของเราที่ 59 บาทค่อนข้างมากแล้ว เชื่อการซื้อกรุงไทยลิสซิ่งไม่บวกมาก แต่อาจเป็น sentiment เชิงบวกกับ KTC เป็นโอกาสให้ take profit
ส่วน KTB การขายบริษัทลูกคือกรุงไทยลิสซิ่งให้กับบริษัทลูกอย่าง KTC ที่ KTB ถืออยู่ 49% มองไม่บวกไม่ลบมากนักกับ KTB ราคาปัจจุบันเหลือ upside เพียง 4% จากราคาเป้าหมายที่ 13 บาท แนะเพียงซื้อเก็งกำไร